ସୁନୀଲ ପାଲ୍ ଜଣେ ଭାରତୀୟ ହାସ୍ୟ ଅଭିନେତା, ଅଭିନେତା ଏବଂ ସ୍ୱର କଳାକାର । ସେ ଦି ଗ୍ରେଟ୍ ଇଣ୍ଡିଆନ୍ ଲାଫ୍‌ଟର୍ ଚ୍ୟାଲେଞ୍ଜର ବିଜେତା ଥିଲେ । ସେ କିଛି ହିନ୍ଦୀ କଥାଚିତ୍ରରେ ହାସ୍ୟ ଅଭିନେତା ଭାବରେ କାର୍ଯ୍ୟ କରିଛନ୍ତି । ୨୦୧୦ ମସିହାରେ ସେ ଏକ ହାସ୍ୟାତ୍ମକ କଥାଚିତ୍ର, ଭାବନାଓ କୋ ସମଝୋ ନିର୍ମାଣ କରିଥିଲେ, ଯେଉଁଥିରେ ସିରାଜ ଖାନ୍, ଜନି ଲିବର୍, ରାଜୁ ଶ୍ରୀବାସ୍ତବ, କପିଲ ଶର୍ମା, ନବୀନ ପ୍ରଭାକର, ଏହଶାନ କୁରେଶି, ସୁଦେଶ ଲେହରି ଭଳି ୫୧ ଜଣ ହାସ୍ୟ ଅଭିନେତା କାମ କରିଥିଲେ । ପ୍ରାରମ୍ଭିକ ଜୀବନ ସୁନୀଲ ପାଲ୍ ୧୯୭୫ ମସିହାର ମଇ ୨ ତାରିଖରେ ଜନ୍ମଗ୍ରହଣ କରିଥିଲେ । ତାଙ୍କ ବାପା ଭାରତୀୟ ରେଳ ବିଭାଗରେ କାର୍ଯ୍ୟ କରୁଥିଲେ । ୧୯୯୫ ମସିହାରେ ତାଙ୍କ ବାପାଙ୍କର ମୁମ୍ବାଇ ବଦଳି ହେବା ପରେ ସେ ମୁମ୍ବାଇ ଆସିଥିଲେ । ପାଠ ପଢ଼ିବା ସମୟରେ ସେ ତାଙ୍କ ଅଧ୍ୟାପକ ଓ ଜଣାଶୁଣା ଅଭିନେତାମାନଙ୍କର ନକଲ କରୁଥିଲେ । କଲେଜ ପାଠପଢ଼ା ସରିବା ପରେ ଅଭିନୟ ପାଇଁ କାମ ଖୋଜିବା ଆରମ୍ଭ କରିଥିଲେ ।